
Hazánkban előforduló diót károsító Diptera fajok életmódjának és elterjedésének vizsgálata

Az utóbbi években a dió termesztésében megfigyelhető kedvező változásokra árnyékot vet egy új, behurcolt diókártevő, a nyugati dióburok-fúrólégy (Rhagoletis completa). A Nemzeti Élelmiszerlánc-biztonsági Hivatal Növény,- Talaj- és Agrárkörnyezet-védelmi Igazgatóság (NÉBIH NTAI) 2007 óta végez országos felderítést a zárlati károsítók listáján (2000/29/EC) szereplő nyugati dióburok-fúrólégyre vonatkozóan, amelynek célja a faj hazai dióültetvényekben való megjelenésének nyomon követése, illetve életmódjának pontosabb megismerése. Ebbe a munkába sikerült nekem is bekapcsolódnom 2013-tól.
Dolgozatomban a Rhagoletis completa mellett egy hazánkban őshonos gabonalégyfajjal, a fekete dióburokléggyel (Polyodaspis ruficornis) is foglalkoztam.
A PALz csapdákkal folytatott megfigyeléseket 2013–2014-ben a megyei kormányhivatalok zoológus szakemberei és a Budapesti Corvinus Egyetem által felkért diótermesztők végezték az ország több pontján, július elejétől október végéig.
Vizsgálataim során megállapítottam, hogy a R. completa a 2013. évben Vas és Zala megyében tömegesen fordult elő, valamint megjelent Somogy megyében is. 2014-ben kimutattuk Győr-Moson-Sopron megyéből, valamint további három Somogy megyei szórvány diósból is előkerült. Szakirodalmi adatok (Tuba és munkatársai 2012; Duso és Dal Lago 2006) alapján az imágók július elejétől augusztus végéig rajzanak, azonban vizsgálataink azt igazolták, hogy hazai körülmények között a rajzás szeptember végéig, október elejéig is elhúzódhat.
A 2013–2014. évi vizsgálatok alapján a P. ruficornis gyakorlatilag országszerte megtalálható volt mind az üzemi, mind a szórvány diósokban. A PALz csapdák fogási eredményei alapján dióültetvényekben június második felétől október végéig volt jelen az imágója, azonban a kis fogásszámok miatt a rajzásdinamikájára vonatkozó egyértelmű következtetések nem vonhatóak le. A P. ruficornis lárváit és bábjait nagy arányban találtuk meg különféle károsítók jelenlétében.
R. completa biológiáját vizsgálva a gyűjtésekből származó bábokat 20°C-on, 24°C-on, 27°C-on és szobahőmérsékleten vizsgáltam. A vizsgálatok során meghatároztam a bábok mortalitását, a kifejlődéshez szükséges átlagos időtartamot, illetve az ehhez szükséges átlagos hőösszeget, mely a kártevő elleni időzített védekezés kalkulálásához hasznos információt nyújthat a gyakorlati szakemberek számára is.
A két faj életmódjának pontosabb megismeréséhez további vizsgálatok elvégzését javaslom.



